ai4bharat/Pralekha huggingface dataset:
सांस्कृतिक मंत्रालय
महिला आणि बालविकास मंत्री स्मृती झुबिन ईराणी यांच्या हस्ते दहा दिवसीय ‘लाल किल्ला उत्सव-भारत भाग्य विधाता’ चे उद्घाटन
लाल किल्ला उत्सव-भारत भाग्य विधाता महोत्सवामुळे वारसा संवर्धन आणि पर्यटनाला चालना
देशाची शान असलेल्या 17 व्या शतकातील लाल किल्यावर आजपासून “लाल किल्ला उत्सव- भारत भाग्य विधाता’ची सुरुवात झाली असून, 3 एप्रिल 2022 पर्यंत हा दहा दिवसांचा उत्सव चालणार आहे. केंद्रीय महिला आणि बालविकास मंत्री स्मृती झुबिन ईराणी यांच्या हस्ते, आज या महोत्सवाचे उद्घाटन झाले.
या उत्सवात, रासिकांना विविध कार्यक्रमांची पर्वणी मिळणार आहे. यात, ‘मातृभूमि- हा प्रोजेक्शन मॅपिंग शो, यात्रा- हा 360 अंशातील अनुभव देणारा कार्यक्रम, सांस्कृतिक पथसंचलन, खाऊ गल्ली, रंगमंचावरील लाईव्ह कार्यक्रम, नृत्ये, अनोखे वस्त्र, खेल मंच, खेळ गांव, योगा आणि अशी कितीतरी आकर्षणे या महोत्सवात आहेत. या सगळ्या कार्यक्रमात देशभरातील 70 कलाकारांनी भाग घेतला आहे.
या प्रसंगी स्मृती झुबिन ईराणी यांनी, पंतप्रधान नरेंद्र मोदी यांनी लाल किल्ल्यावरून नवभारताच्या निर्मितीसाठी एकतर येण्याच्या आवाहनाचे स्मरण करून दिले. त्या म्हणाल्या लाल किल्ला केवळ एक वास्तू नाही, तर दर वर्षी राष्ट्राला त्याचे संकल्प, आश्वासनं आणि राज्यघटनेविषयी असलेल्या जबाबदारीची आठवण करून देणारे जिवंत प्रतीक आहे. या कार्यक्रमाद्वारे भारताची वैविध्यपूर्ण संस्कृती एका छताखाली आली आहे, असे त्या म्हणाल्या. आपण येणाऱ्या पिढ्यांना, आपल्या समृद्ध इतिहासाबद्दल सांगायलाच हवे आणि भारताला जगात नव्या उंचीवर नेण्यासाठी त्याचे जतन करायला हवे, असे त्या म्हणाल्या.
स्वातंत्र्याच्या अमृत महोत्सवाचा भाग म्हणून सांस्कृतिक मंत्रालयाने लाल किल्ला महा-महोत्सव – भारत भाग्य विधाता या कार्यक्रमाचे आयोजन केले आहे. लाल किल्ला महोत्सव, भारताचा वारसा आणि भारताच्या प्रत्येक भागाची संस्कृती याचे स्मरण करण्यासाठी आयोजित करण्यात आला आहे. भारत भाग्य विधाता महोत्सवाच्या निमित्ताने प्रत्येकाला भारताच्या विविधते विषयी मोलाची माहिती मिळेल.
अधिक माहितीसाठी येथे क्लिक करा.
गृह मंत्रालय
केंद्रीय गृहमंत्र्यांच्या अध्यक्षतेखाली पश्चिम विभागीय परिषदेची उद्या गांधीनगर इथे बैठक
नवी दिल्ली, 25 एप्रिल 2018
गुजरात, महाराष्ट्र, गोवा आणि दमण-दीव, दादरा नगर हवेली, या केंद्र शासित प्रदेशांचा समावेश असलेल्या पश्चिम विभागीय परिषदेची 23 वी बैठक उद्या गुजरातमधल्या गांधीनगर इथे होणार आहे. केंद्रीय गृहमंत्री राजनाथ सिंह या बैठकीच्या अध्यक्षस्थानी राहतील.
केंद्रीय गृहराज्यमंत्री हंसराज अहिर बैठकीत सहभागी होणार आहेत. गुजरातचे मुख्यमंत्री या परिषदेचे उपाध्यक्ष आणि यजमानही आहेत. इतर सदस्य राज्यांचे मुख्यमंत्री आणि इतर मंत्री, मुख्य सचिव आणि राज्य सरकारचे वरिष्ठ अधिकारी तसेच केंद्र सरकारमधले वरिष्ठ अधिकारीही या बैठकीला उपस्थित राहणार आहेत.
N.Sapre/N.Chitale/D.Rane
(Visitor Counter : 84
पेट्रोलियम आणि नैसर्गिक वायू मंत्रालय
सद्य भू-राजकीय परिस्थितीच्या पार्श्वभूमीवर जागतिक ऊर्जा बाजारपेठ तसेच ऊर्जा पुरवठ्यातील संभाव्य अडथळ्यांवर भारताचे बारकाईने लक्ष
सद्य भू-राजकीय परिस्थितीच्या पार्श्वभूमीवर जागतिक ऊर्जा बाजारपेठ तसेच ऊर्जा पुरवठ्यातील संभाव्य अडथळ्यांवर भारत सरकार बारकाईने लक्ष ठेवून आहे.
आपल्या नागरिकांसाठी ऊर्जा न्याय सुनिश्चित करण्याच्या दृष्टीकोनातून आणि भविष्यातील निव्वळ शून्य उत्सर्जनाच्या दिशेने ऊर्जा संक्रमणासाठी,स्थिर किमतींवर सुरु असलेल्या पुरवठा सुनिश्चित करण्यासाठी भारत योग्य कार्यवाही करण्यास सज्ज आहे.
बाजारातील अस्थिरता कमी करण्यासाठी आणि कच्च्या तेलाची भाववाढ कमी राहण्याच्या अनुषंगाने, स्ट्रॅटेजिक पेट्रोलियम रिझर्व्ह म्हणजेच पेट्रोलियमच्या राखीव साठ्यामधून कच्चे तेल मोकळे करण्याच्या उपक्रमांना पाठिंबा देण्यासाठी भारत वचनबद्ध आहे.
अर्थ मंत्रालय
केंद्रीय वस्तू आणि सेवाकर आयुक्तालय, मुंबई पश्चिम यांच्याकडून जीएसटी बनावट इनपुट टॅक्स क्रेडिट रॅकेट उघड ; एका व्यावसायिकाला अटक
मुंबई- 11 मार्च, 2022
केंद्रीय वस्तू आणि सेवाकर, मुंबई पश्चिम आयुक्तालयाच्या अधिकाऱ्यांनी 16.32 कोटी रुपये मूल्याच्या वस्तू आणि सेवाकर इनपुट टॅक्स क्रेडिट रॅकेट उघडकीस आणले आहे. मुंबई केंद्रीय वस्तू आणि सेवाकर मुंबई विभागाच्या केंद्रीय गुप्तवार्ता युनिटकडून मिळालेल्या माहितीवरून, अधिकाऱ्यांनी मेसर्स हृतिक केमिकल्स प्रायव्हेट लिमिटेडचा संचालक असलेल्या एका व्यावसायिकाला अटक केली आहे. आझाद नगर, अंधेरी पश्चिम, मुंबई येथे स्थित लि. ही फर्म हायड्रोकार्बन्स आणि ऑरगॅनिक केमिकल्स इत्यादींच्या व्यापारासाठी जीएसटीअंतर्गत नोंदणीकृत आहे आणि सीजीएसटी कायदा 2017 तरतुदींचे घोर उल्लंघन करत , वस्तू किंवा सेवा न मिळवता 16.32 कोटी रुपये मूल्याचे इनपुट टॅक्स क्रेडिट  मिळवून ते वापरले होते.
केंद्रीय वस्तू आणि सेवाकर कायदा 2017 च्या कलम 132 चे उल्लंघन केल्याबद्दल सीजीएसटी कायदा 2017 च्या कलम 69 अन्वये या संचालकाला अटक करण्यात आली आणि त्यानंतर अतिरिक्त मुख्य महानगर दंडाधिकारी, एस्प्लेनेड, मुंबई यांच्यासमोर त्याला हजर केले. न्यायालयाने त्याला 23 मार्च 2022 पर्यंत 14 दिवसांची न्यायालयीन कोठडी सुनावली आहे .
ही कारवाई केंद्रीय वस्तू आणि सेवाकर, मुंबई पश्चिम आयुक्तालयाच्या बनावट इनपुट टॅक्स क्रेडिट नेटवर्क्सचा पर्दाफ़ाश करण्यासाठी मोठ्या प्रमाणावर केलेल्या प्रयत्नांचा एक भाग आहे. या अभियानाचा एक भाग म्हणून गेल्या सहा महिन्यांत मुंबई पश्चिमने 396.84 कोटी रुपयांच्या जीएसटी बनावट इनपुट टॅक्स क्रेडिट रॅकेट घोटाळा उघड करत 28.65 कोटी रुपये वसूल केले. येत्या काही दिवसांत हा विभाग फसवणूक करणार्या आणि कर चुकवेगिरी करणार्यांच्या विरोधातील मोहीम अधिक तीव्र करणार असल्याची माहिती विभागाने दिली आहे.
Jaydevi PS/PM
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 143
पंतप्रधान कार्यालय
त्रिपुराच्या 50 व्या राज्य स्थापना दिनानिमित्त पंतप्रधानांचे संबोधन
नवी दिल्ली, 21 जानेवारी 2022
नॉमॉश्कार !
खुलुमखा !
राज्य स्थापनेची 50 वर्ष पूर्ण झाल्यानिमित्त त्रिपुराच्या जनतेचे खूप-खूप अभिनंदन ! त्रिपुराच्या स्थापना आणि विकासासाठी योगदान दिलेल्या सर्व महापुरुषांचे आदरपूर्वक अभिनंदन करतो, त्यांच्या प्रयत्नांना वंदन करतो.
त्रिपुराचा इतिहास नेहमीच महत्वपूर्ण आणि शानदार असा राहिला आहे. माणिक्य वंशाच्या सम्राटांच्या पराक्रमापासून आतापर्यन्त एक राज्य म्हणून त्रिपुराने आपली भूमिका सशक्त केली आहे. आदिवासी समाज असो किंवा अन्य समुदाय, सर्वांनी त्रिपुराच्या विकासासाठी पूर्ण मेहनतीने आणि एकजुटतेने प्रयत्न केले आहेत. माता त्रिपुरासुंदरीच्या आशीर्वादाने त्रिपुराने प्रत्येक आव्हानाचा हिंमतीने सामना केला आहे.
त्रिपुरा आज विकासाच्या ज्या नव्या युगात नवी उंची गाठण्याच्या दिशेने पुढे जात आहे, त्यात त्रिपुराच्या जनतेच्या समंजसपणाचे खूप मोठे योगदान आहे. सार्थक परिवर्तनाची तीन वर्ष याच सामंजस्याचे प्रमाण आहेत. आज त्रिपुरा संधींची भूमी बनत आहे. आज त्रिपुराच्या सामान्य माणसांच्या छोट्या छोट्या गरजा पूर्ण करण्यासाठी दुहेरी इंजिनाचे सरकार निरंतर काम करत आहे. त्यामुळेच विकासाच्या अनेक मापदंडाच्या बाबतीत आज त्रिपुरा उत्तम कामगिरी करत आहे. आज मोठ्या पायाभूत सुविधांच्या माध्यमातून हे राज्य व्यापार केंद्र बनत आहे. गेली अनेक दशके त्रिपुराकडे उर्वरित भारताशी जोडले जाण्याचा रस्ते हा एकमात्र मार्ग होता. पावसाळ्यात जेव्हा दरडी कोसळल्यामुळे रस्ते बंद व्हायचे, तेव्हा त्रिपुरासह संपूर्ण ईशान्य प्रदेशात आवश्यक सामानाची खूपच टंचाई जाणवायची. आज रस्त्यांबरोबरच रेल्वे, हवाई अंतर्गत जलमार्ग यासारखी अनेक माध्यमं त्रिपुराला मिळत आहेत. राज्याचा दर्जा मिळाल्यानंतरही अनेक वर्षांपर्यंत त्रिपुरा बांगलादेशातील चितगाव बंदरात प्रवेश मिळावा अशी मागणी करत होते. दुहेरी इंजिनच्या सरकारने मागणी पूर्ण केली. 2020 मध्ये अखौरा एकात्मिक चेक पोस्टवर बांगलादेशमधून प्रथमच मालवाहतूक पोहचली. रेल्वे कनेक्टिव्हिटीच्या बाबतीत त्रिपुरा देशातल्या अव्वल राज्यांमध्ये स्थान मिळवत आहे ₹. काही दिवसांपूर्वीच महाराजा बीर विक्रम विमानतळाचा देखील विस्तार करण्यात आला.
मित्रांनो,
एकीकडे त्रिपुरा गरीबांना पक्की घरे देण्यात प्रशंसनीय काम करत आहे तर दुसरीकडे नवीन तंत्रज्ञान देखील वेगाने आत्मसात करत आहे. गृह बांधणीच्या क्षेत्रातही नवीन तंत्रज्ञानाचा उपयोग देशाच्या सहा राज्यांमध्ये होत आहे, त्यापैकी त्रिपुरा हे एक आहे. गेल्या तीन वर्षात जी कामे झाली ती तर केवळ सुरुवात आहे. त्रिपुराच्या खऱ्या सामर्थ्याचा सामना, ते सामर्थ्य पूर्ण ताकदीनिशी प्रकट करणे, ते सामर्थ्य समोर येणे अद्याप बाकी आहे. प्रशासनात पारदर्शकता पासून आधुनिक पायाभूत सुविधा पर्यंत, आज ज्या त्रिपुराची निर्मिती होत आहे, ती आगामी दशकांसाठी राज्याला तयार करेल. बिप्लब देब जी आणि त्यांची टीम अतिशय मेहनतीने काम करत आहे. अलिकडेच त्रिपुरा सरकारने प्रत्येक गावापर्यंत विविध सुविधा 100% पोचवण्याचे अभियान सुरू केले आहे. सरकारचे हे प्रयत्न त्रिपुराच्य लोकांचे जीवन सुलभ करण्यात खूप मदत करतील. जेव्हा भारत आपल्या स्वातंत्र्याची शंभर वर्षे पूर्ण करेल तेव्हा त्रिपुरा आपल्या स्थापनेची 75 वर्षे पूर्ण करेल. नव्या संकल्पांसाठी, नवीन संधींसाठी हा अतिशय उत्तम काळ आहे. आपण आपली कर्तव्ये पार पाडत पुढे जायचे आहे. आपण सर्वांनी मिळून विकासाची गती कायम ठेवायची आहे याच विश्वासासह तुम्हा सर्वांना खूप खूप शुभेच्छा, धन्यवाद!S.Tupe/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
राष्ट्रपती कार्यालय
भद्राचलम मंदिर समूह आणि रामप्पा मंदिर येथे तीर्थक्षेत्र पायाभूत सुविधांच्या विकासकामांची राष्ट्रपतींनी केली पायाभरणी
भद्राचलम येथे सम्माक्का सरलम्मा जनजाती पुजारी संमेलनाचे केले उद्घाटन
तेलंगणातील कोमाराम भीम आसिफाबाद आणि महबूबाबाद जिल्ह्यांमधील एकलव्य आदर्श निवासी शाळांचे आभासी माध्यमातून केले उद्घाटन
नवी दिल्ली, 28 डिसेंबर 2022
राष्ट्रपती द्रौपदी मुर्मु यांनी आज  भद्राचलम येथे प्रसाद योजनेअंतर्गत भद्राचलम समूहाच्या मंदिरांमध्ये तीर्थक्षेत्र सुविधांच्या विकासकामांची पायाभरणी केली. त्यानंतर, त्यांनी भद्राचलम येथे वनवासी कल्याण परिषद-तेलंगणाच्या वतीने आयोजित सम्मक्का सरलम्मा जनजाती पुजारी संमेलनाचे उद्घाटन केले आणि तेलंगणातील कोमाराम भीम आसिफाबाद आणि महबूबाबाद जिल्ह्यातील आदिवासी व्यवहार मंत्रालयाच्या एकलव्य आदर्श निवासी शाळांचे आभासी माध्यमातून उद्घाटन केले.
तेलंगणातील प्रसिद्ध मंदिरांना लाखो भाविक भेट देतात. देशी-विदेशी पर्यटकांमध्ये यात्रेकरूंची संख्या मोठी आहे, अशाप्रकारे देशांतर्गत पर्यटन वाढवण्यात तीर्थक्षेत्र पर्यटनाचा मोठा वाटा आहे, ,असे उपस्थितांना संबोधित करताना राष्ट्रपतींनी नमूद केले. पर्यटनामुळे लोकांच्या उपजीविकेच्या संधी आणि उत्पन्न वाढते आणि स्थानिक अर्थव्यवस्था देखील बळकट होते, असे त्या म्हणाल्या. 'प्रसाद' योजनेंतर्गत तीर्थक्षेत्रांचा विकास करून आध्यात्मिक आणि सांस्कृतिक पर्यटनाला चालना दिल्याबद्दल राष्ट्रपतींनी पर्यटन मंत्रालयाची प्रशंसा केली.
आपल्या समाजाच्या आणि देशाच्या सर्वांगीण विकासासाठी प्रगतीच्या सर्व पैलूंमध्ये महिलांचा सक्रीय सहभाग आवश्यक आहे, असे राष्ट्रपतींनी सांगितले. महिलांना आर्थिक सक्षमीकरणाच्या दिशेने पुढे नेण्यासाठी वनवासी कल्याण परिषद विकास केंद्रे चालवत आहे, ही समाधानाची बाब आहे, असे त्या म्हणाल्या. ग्रामीण विकासाबाबत जनजागृती करण्यासाठी वनवासी कल्याण परिषद आदिवासी भागात शिबिरे आयोजित करत आहे. अशा कल्याणकारी आणि विकासात्मक उपक्रमांसाठी त्यांनी परिषदेचे कौतुक केले.
त्यानंतर, राष्ट्रपतींनी वारंगल जिल्ह्यातील रामाप्पा मंदिराला  भेट दिली.तिथे त्यांनी पर्यटन पायाभूत सुविधांच्या विकास कामांची आणि कामेश्वरालय मंदिराच्या जीर्णोद्धार प्रकल्पाची पायाभरणी केली.
राष्ट्रपतींचे भाषण वाचण्यासाठी येथे क्लिक कराS.Patil/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 123
वस्त्रोद्योग मंत्रालय
जीईएम पोर्टलवर 28,300 हून अधिक कारागीर आणि 1,49,422 विणकरांनी नोंदणी केली
सुमारे 35.22 लाख हातमाग कामगार आणि 27 लाख हस्तकला कारागीराना बाजारपेठेत थेट प्रवेशाची संधी उपलब्ध करून देण्यासाठी उपक्रम
नवी दिल्ली, 20 सप्टेंबर 2021
विणकर आणि कारागिरांना बाजारपेठेत वाढीव प्रवेश उपलब्ध करून देण्यासाठी जीईएम पोर्टलवर विणकर आणि कारागीरांना सामावून घेण्याची मोहीम सुरू करण्यात आली आहे जेणेकरून त्यांना त्यांची उत्पादने थेट सरकारी विभागांना विकता येतील. यामुळे कारागीर, विणकर, छोटे उद्योजक, महिला, आदिवासी उद्योजक आणि हातमाग आणि हस्तकला क्षेत्रात काम करणार्या बचतगटांसारख्या छोट्या विक्रेता गटांचा सहभाग वाढेल, ज्यांना सरकारी बाजारपेठांमध्ये प्रवेश मिळवतना विविध आव्हानांचा सामना करावा लागतो.
30 ऑगस्ट, 2021 पर्यंत, पोर्टलवर 28,374 कारागीर आणि 1,49,422 विणकरांची नोंदणी झाली आहे. जीईएमने जुलै 2020 मध्ये हातमाग विकास आयुक्त आणि हस्तकला विकास आयुक्त कार्यालयाच्या अधिकाऱ्यांच्या मदतीने विक्रेता नोंदणी आणि विणकर आणि कारागीरांचे ऑनबोर्डिंग सुरू केले होते. 56 हस्तकला सेवा केंद्र आणि 28 विणकर सेवा केंद्रांच्या अधिकाऱ्यांना प्रशिक्षण देण्यात आले आणि विक्रेता नोंदणी प्रक्रियेत सहभागी करण्यात आले.
उच्च दर्जाची हस्तकला आणि हातमाग उत्पादने प्रदर्शित करण्यासाठी भारतीय हातमाग  आणि भारतीय हस्तकला  उत्पादनांसाठी समर्पित वेब-बॅनर्स आणि मार्केट पेजेस विकसित करण्यात आली आहेत.
हा उपक्रम अंदाजे 35.22 लाख हातमाग कामगार आणि 27 लाख हस्तकला कारागीराना बाजारपेठेत थेट प्रवेश संधी उपलब्ध करून देण्याच्या आणि दलालांना दूर ठेवण्याच्या उद्देशाने सुरु केला आहे. जीईएमने हातमाग आणि हस्तकला उत्पादनांसाठी खास उत्पादन श्रेणी तयार केल्या आहेत.M.Chopade/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 170
दूरसंचार आणि माहिती तंत्रज्ञान मंत्रालय
आंतरराष्ट्रीय योग दिनानिमित्त महाराष्ट्र टपाल विभागाकडून विशेष लिफाफा जारी
मुंबई, 21 जून 2022
आठव्या आंतरराष्ट्रीय योग दिन 2022 निमित्त, निरोगी जीवनशैलीसाठी आणि दैनंदिन दिनचर्येत योगाभ्यासाचा समावेश करण्याच्या दृष्टीने लोकांमध्ये जागरूकता निर्माण करण्याच्या अनुषंगाने, महाराष्ट्र टपाल विभागाने एक विशेष लिफाफा आणि विशेष तिकीट जारी करण्यात आले.
आज सर्वात मोठा दिवस असून सूर्याचे दक्षिणायन सुरु होते यावर देखील टपाल तिकीट संग्रह आणि विशेष तिकीट जारी करण्यात आले. यावेळी “वॉंडरिंग मिन्स्ट्रेल्स” वरील टपाल तिकीटाच्या अनोख्या पुस्तिकेचेही प्रकाशन करण्यात आले.
टपाल तिकीट संग्राहकांसाठी विशेष कार्यशाळा आयोजित करण्यात आली होती आणि ,महाराष्ट्र विभागांमध्ये टपाल तिकीट संग्रह प्रकाशन आणि टपाल तिकीट संग्राहक क्लब सुरु करण्यासाठी भविष्यातील धोरण आखण्याबाबत महाराष्ट्र विभागाच्या मुख्य पोस्टमास्तर जनरल वीणा श्रीनिवास यांच्या उपस्थितीत एक चर्चासत्र आयोजित करण्यात आले होते. नव्या टपाल तिकीट संग्राहकांच्या गरजा पूर्ण करण्यासाठी आणि तरुण पिढीमध्ये टपाल तिकीट संग्रहाला प्रोत्साहन देण्यासाठी आणि लोकप्रिय करण्यासाठी नाविन्यपूर्ण टपाल तिकीट संग्रह उत्पादनांच्या निर्मितीवर वीणा श्रीनिवास यांनी यावेळी भर दिला.
R.Aghor/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 68
पंतप्रधान कार्यालय
ओदिशामधील गंजम जिल्ह्यात झालेल्या अपघातातल्या जीवितहानीबद्दल पंतप्रधानांकडून दुःख व्यक्त
ओदिशामध्ये गंजम जिल्ह्यात झालेल्या भीषण अपघातामधील जीवित हानीबद्दल पंतप्रधान नरेंद्र मोदी यांनी तीव्र शोक व्यक्त केला आहे.
पंतप्रधान कार्यालयाने केलेल्या ट्वीटमध्ये म्हटले आहे:
“ओदिशाच्या गंजम जिल्ह्यात झालेल्या अपघातामधल्या जीवित हानीमुळे मला अतीव दुःख झाले आहे. मृतांच्या कुटुंबियांच्या दुःखात मी सहभागी आहे. अपघातामधील जखमींच्या प्रकृतीत लवकरात लवकर सुधारणा होवो, अशी मी प्रार्थना करतो: PM @narendramodi"
आरोग्य आणि कुटुंब कल्याण मंत्रालय
एकूण कोविड रुग्णांपैकी केवळ 22% सक्रिय रुग्ण
26 लाख रुग्ण बरे झाले
बरे झालेल्या रुग्णांची संख्या सक्रिय रुग्णांपेक्षा 18 लाखांनी जास्त
नवी दिल्ली, 28 ऑगस्ट 2020
केंद्र सरकारच्या ‘टेस्ट-ट्रॅक-ट्रीट’ धोरणानुसार देशात रुग्ण बरे होण्याचा दर सतत सुधारत आहे तर मृत्यू दर कमी होत आहे. गेल्या पाच महिन्यांत, कोविड-19 चे 3/4 पेक्षा जास्त रुग्ण बरे झाले आहेत आणि आता 1/4 पेक्षा कमी सक्रिय रुग्ण आहेत.
रुग्ण बरे होत असल्यामुळे तसेच गृह विलगीकरणासाठी  रुग्णालयातून घरी सोडण्यात येत आहेत, त्यामुळे भारतात कोविड-19 चे सुमारे 26 लाख रुग्ण बरे झाले आहेत. यामुळे रुग्ण बरे होण्याचा दर 76.28 टक्के इतका झाला आहे.
बरे झालेल्या रुणांची संख्या सक्रिय रुग्णांपेक्षा 3.5 पट आहे, म्हणजेच एकूण रुग्ण संख्येच्या 21.90 टक्के आहे. बरे होत असलेल्या रुग्णांची संख्या वाढत असल्यामुळे बरे झालेले रुग्ण आणि सक्रिय रुग्ण यातील तफावत देखील सातत्याने वाढत आहे. बरे झालेल्या रुग्णांची संख्या सक्रिय रुग्णांपेक्षा 18 लाखांनी जास्त झाली असून ती आता 18,41,925 इतकी झाली आहे.
घरोघरी जाऊन सर्वेक्षण करून संपर्क साधण्यावर लक्ष केंद्रित करण्यावर जोर दिल्यामुळे चाचण्यांमध्ये वाढ करून बाधित रुग्ण लवकर शोधण्यात मदत होत आहे. त्यामुळे बाधित रुग्ण आढळल्यास त्यांना त्वरित गृह विलगिकरण किंवा रुग्णालयात दाखल केले जात आहे. रुग्णांमध्ये सौम्य किंवा मध्यम स्वरूपाची लक्षणे असल्यास त्यांना गृह अलगिकरणात तर गंभीर स्वरूपाची लक्षणे असल्यास त्यांना रुग्णालयात दाखल केले जात आहेत.
केंद्र सरकारने कोविड व्यवस्थापनासाठी रुग्णालय सुविधांवर भर दिला आहे. यासाठी सरकारने देशभरात तीन पातळ्यांवर कोविड व्यवस्थापन सुविधा सुरू केल्या आहेत. गंभीर रुग्णांसाठी आयसीयू खाटा आणि व्हेंटिलेटर सह कोविड समर्पित रुग्णालय, ऑक्सिजन बेड आणि 'डॉक्टर ऑन कॉल' सुविधा यासह कोविड आरोग्य केंद्र आणि अलगिकरण खाटांसह कोविड केअर केंद्र सुरू आहेत. देशात सध्या 15,89,105 अलगीकरण खाटा, 2,17,128 ऑक्सिजन बेड, 57,380 आयसीयू बेड सह 1723 कोविड समर्पित रुग्णालय, 3883 कोविड समर्पित आरोग्य केंद्र आणि 11,689 कोविड केअर केंद्र आहेत. बाधित रुग्णांवरील परिणामकारक उपचारामुळे कोविड मुळे होणारे मृत्यू कमी झाले आहेत.कोविड मृत्यू दरात मोठ्या प्रमाणावर घट होऊन तो आज 1.82% इतका झाला आहे.
कोविड-19 संदर्भात कुठलीही अधिकृत आणि ताजी आकडेवारी/माहिती हवी असल्यास, तसेच काही मार्गदर्शक तत्वे अथवा सूचना बघायच्या असल्यास, कृपया खालील संकेतस्थळाला भेट द्यावी : https://www.mohfw.gov.in/ आणि @MoHFW_INDIA.
तांत्रिक गोष्टींच्या माहितीसाठी संपर्क साधायचा असल्यास, या ईमेल आय डी वर साधावा: technicalquery.covid19[at]gov[dot]in आणि इतर शंका/समस्यांसाठी ईमेल आयडी- ncov2019[at]gov[dot]in
कोविड-19 संदर्भात इतर माहितीसाठी दूरध्वनी क्रमांक : +91-11-23978046 किंवा 1075 . सर्व राज्ये आणि केंद्रशासित प्रदेशांच्या हेल्पलाईन्सची यादी सोबत जोडली आहे. https://www.mohfw.gov.in/pdf/coronvavirushelplinenumber.pdf.
U.Ujgare/S.Tupe/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
दक्षिण कमांड द्वारे पुणे येथे जनरल बिपीन रावत स्मृती कार्यक्रमाचे आयोजन
पुणे, 8 डिसेंबर 2022
भारतीय सशस्त्र दलांचे पहिले चीफ ऑफ डिफेन्स स्टाफ दिवंगत जनरल बिपिन रावत यांच्या पहिल्या पुण्यतिथीनिमित्त दक्षिण कमांडने गुरुवारी एका स्मृती कार्यक्रमाचे आयोजन केले होते.
हा कार्यक्रम एका चर्चासत्राच्या स्वरूपात संमिश्र पद्धतीने आयोजित करण्यात आला होता, ज्याची संकल्पना “भारतीय सशस्त्र दलांसाठी परिवर्तनाची अत्यावश्यकता” अशी होती. जनरल बिपिन रावत यांच्या जिव्हाळ्याच्या मुद्द्यांवर तसेच चीफ ऑफ डिफेन्स स्टाफ असताना ज्या मुद्द्यांवर त्यांनी अथक लक्ष केंद्रित केले , त्यावर चर्चा करणे हा यामागचा उद्देश होता. दक्षिणी कमांड मुख्यालय आणि पुणे आंतरराष्ट्रीय केंद्र यांनी कमांड हॉस्पिटल, पुणे येथे संयुक्तपणे चर्चासत्राचे आयोजन केले होते.दिवंगत जनरल बिपिन रावत यांच्या कन्या कृतिका रावत यांच्या उपस्थितीने हा कार्यक्रम स्मरणीय झाला.
दक्षिण कमांडचे आर्मी कमांडर लेफ्टनंट जनरल अजय कुमार सिंग, एव्हीएसएम, वायएसएम, एसएम, व्हीएसएम यांनी आपल्या प्रारंभिक भाषणात दिवंगत जनरल बिपिन रावत यांना भावपूर्ण श्रद्धांजली अर्पण केली. राष्ट्र मजबूत करण्यासाठी पारंपारिक मूल्ये आणि आधुनिक तंत्रज्ञान यांमध्ये विना अडथळा एकीकरणासाठी पहिल्या सीडीएसनी मांडलेल्या रुपरेषेवर आर्मी कमांडर यांनी भाष्य केले. सध्याच्या भू-राजकीय व्यवस्थेत भारताचा वाढता प्रभाव अधोरेखित करताना त्यांनी भारत आणि सशस्त्र दलांसमोरील आव्हाने स्पष्ट केली. .
माजी परराष्ट्र व्यवहार सचिव विजय गोखले, माजी संरक्षण सचिव डॉ अजय कुमार आणि लेफ्टनंट जनरल सुब्रत साहा, लेफ्टनंट जनरल संजीव लंगर , लेफ्टनंट जनरल पीएस राजेश्वर, लेफ्टनंट जनरल एसएस हसबनीस, लेफ्टनंट जनरल ए के सिंग, एअर मार्शल एसएस सोमण आणि रिअर अॅडमिरल प्रवीण नायर यांच्यासारख्या अनेक नामवंत वक्त्यांनी भारतीय सशस्त्र दलांसाठी परिवर्तनाच्या गरजा आणि बारकावे यावर आपले मत मांडले .
या चर्चासत्राला तिन्ही सेवा दलांकडून उत्स्फूर्त प्रतिसाद मिळाला . राष्ट्रीय संरक्षण प्रबोधिनी , आयएनएस शिवाजी, पश्चिम नौदल कमांड, मुंबई आणि , लोहगाव हवाई तळ येथील अधिकाऱ्यांनी या उपक्रमात सक्रिय सहभाग घेतला. पुणे आंतरराष्ट्रीय केंद्राच्या सदस्यांनीही या चर्चासत्रात सक्रिय सहभाग घेतला. दक्षिण कमांड मुख्यालयाच्या सर्व आउटस्टेशन फॉर्मेशन्ससाठी चर्चासत्राचे थेट प्रक्षेपण करण्यात आले.
लष्करात परिवर्तन घडवून आणण्याचा जनरल रावत यांच्या अतुलनीय प्रयत्नांनी आपल्याला एक मजबूत चौकट आणि स्पष्ट मार्ग दाखवला आणि म्हणूनच या मार्गावर वाटचाल करत अद्ययावततंत्रज्ञान आणि आत्मनिर्भर सैन्य च्या माध्यमातून सुरक्षित राष्ट्राच्या .इच्छित निष्कर्षापर्यंत पोहोचणे यापेक्षा चांगली श्रद्धांजली त्यांना असू शकत नाही.
S.Kakade/S.Kane/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 109
संरक्षण मंत्रालय
स्वातंत्र्याच्या ‘अमृत महोत्सवानिमित्त’ भारतीय तटरक्षक दलाकडून वॉकेथॉनचे आयोजन
गोवा, 11 ऑगस्ट 2022
स्वातंत्र्याच्या 75 वर्षांनिमित्त राष्ट्र ‘आझादी का अमृत महोत्सव’ साजरा करत असताना, भारतीय तटरक्षक दलाने आपल्या जवानांसाठी वॉकेथॉन शर्यत आयोजित करून देशभक्तीच्या उत्साहात भर घातली. भारतीय तटरक्षक दल जिल्हा मुख्यालय 11, गोवा तर्फे आज जिल्हा मुख्यालय ते बोगमालो किनारा आणि परत असे वॉकथॉन शर्यतीचे आयोजन करण्यात आले होते. तटरक्षक दल मुख्यालय ते बागमालो किनाऱ्यापर्यंत आयोजित केलेल्या वॉकेथॉनला उपमहानिरीक्षक अरुणाभ बोस यांनी झेंडा दाखवला. सागरी किनाऱ्यांची स्वच्छता, हरित इंधन याविषयी नागरिकांनी सजगता बाळगावी असे आवाहन त्यांनी याप्रसंगी केले.
तटरक्षक दलाचे अधिकारी, कर्मचारी आणि संरक्षण दलाच्या दुसऱ्या विभागांचे अधिकारी आणि कर्मचारी असे मिळून 100 नागरिकांनी वॉकेथॉनमध्ये सहभाग नोंदवला.
वॉकेथॉनदरम्यान नजिकच्या परिसरातील ग्रामस्थांना ‘हर घर  तिरंगा’ मोहिमे अंतर्गत तिरंग्याचे वाटप करण्यात आले. जास्ती जास्त नागरिकांनी 13-15 ऑगस्ट दरम्यान आपल्या घरांवर ध्वज लावावे, याविषयी माहिती देण्यात आली. तसेच स्थानिकांनी सागरी किनारे स्वच्छ ठेवण्यासाठी त्यांना मार्गदर्शन करण्यात आले. देशाच्या स्वातंत्र्याच्या अमृत महोत्सवानिमित्त आणि ‘हर घर  तिरंगा’ अभियानाविषयी युवकांमध्ये जागृती करण्यात आली.
भूविज्ञान मंत्रालय
नॅशनल सेंटर फॉर मिडियम रेंज वेदर फोरकास्टिंग आणि भारतीय नौदल यांच्यात न्यूमरिकल मॉडेलवर आधारित ऍप्लिकेशन्ससंदर्भात सहकार्य करण्यासाठी सामंजस्य करारावर झाली स्वाक्षरी
पृथ्वी विज्ञान मंत्रालयाच्या,नॅशनल सेंटर फॉर मिडियम रेंज वेदर फोरकास्टिंग , विभागाने, भारतीय नौदल,संरक्षण मंत्रालय, यांच्या सोबत 'हवामानशास्त्र आणि समुद्रशास्त्रातील न्यूमरिकल मॉडेलवर आधारित ऍप्लिकेशन्ससंदर्भात सहकार्य करण्यासाठी एका सामंजस्य करारावर स्वाक्षरी केली.नॅशनल सेंटर फॉर मिडियम रेंज वेदर फोरकास्टिंगच्या , नोएडा येथे झालेल्या समारंभात भारतीय नौदलाच्या नौदल महासागरशास्त्र आणि हवामानशास्त्र संचालनालयाचे प्रमुख डॉ. आशिष के. मित्रा, आणि संरक्षण मंत्रालयाच्या एकात्मिक मुख्यालयाचे  प्रमुख , कमोडोर जी रामबाबू यांनी या सामंजस्य करारावर स्वाक्षरी केली.
या सहकार्याचा उद्देश दोन्ही संस्थांना हवामान/ महासागर क्षेत्रात होणाऱ्या बदलांची मॉडेल तयार करणे, कपल्ड मॉडेलिंग,माहितीचे एकत्रीकरण, एकत्रितपणे अंदाज देणे आणि उपग्रहाद्वारे मिळणाऱ्या माहितीचा वापर करणे हा आहे. याशिवाय या दोन्ही संस्थांच्या व्यावसायिक सामर्थ्याचा उपयोग करून कौशल्य विकसित करत सामायिक करणे हा देखील याचा उद्देश आहे.
उच्च कुशल शास्त्रज्ञ आणि अत्याधुनिक पायाभूत सुविधांसह),नॅशनल सेंटर फॉर मिडियम रेंज वेदर फोरकास्टिंग  कोची येथील भारतीय नौदलाच्या दोन प्रमुख आस्थापनांना, म्हणजेच नेव्हल ऑपरेशन्स डेटा प्रोसेसिंग अँड अॅनालिसिस सेंटर  आणि इंडियन नेव्हल मिटरोलॉजिकल अॅनालिसिस सेंटर  यांना हिंद महासागर क्षेत्र  आणि इतर जागतिक क्षेत्रांमध्ये विश्वासार्हता आणि कपल्ड माॅडेल्ससह अचूकतेने प्रगत संख्यात्मक हवामान अंदाज व्यक्त करण्यात ही प्रणाली मदत करेल.
या सामंजस्य करारामुळे नॅशनल सेंटर फॉर मिडियम रेंज वेदर फोरकास्टिंग  आणि भारतीय नौदल या दोघांनाही भविष्यात अर्थपूर्ण संवाद आणि व्यावसायिक देवाणघेवाण करण्यासाठी फायदा होईल.
नॅशनल सेंटर फॉर मिडियम रेंज वेदर फोरकास्टिंग प्रमुख डॉ. आशिष के. मित्रा, आणि कमोडोर जी. रामबाबू, प्रमुख , भारतीय नौदल यांनी या सामंजस्य करारावर स्वाक्षरी केली.
पंतप्रधान कार्यालय
रोममधील जी 20 शिखर परिषदेच्या निमित्ताने पंतप्रधानांनी इटलीचे पंतप्रधान मारियो द्राघी यांची घेतली भेट
रोममधील जी20 शिखर परिषदेच्या निमित्ताने पंतप्रधान नरेंद्र मोदी यांनी 29 ऑक्टोबर 2021 रोजी इटलीचे पंतप्रधान मारियो द्राघी यांची इटलीमध्ये भेट घेतली. त्यांची ही पहिलीच प्रत्यक्ष भेट होती. जागतिक महामारीच्या काळात जी 20 चे यशस्वी आयोजन केल्याबद्दल पंतप्रधान नरेंद्र मोदी यांनी पंतप्रधान द्राघी यांचे अभिनंदन केले. ग्लासगो येथे कॉप -26 च्या आयोजनात देखील इटली ब्रिटनबरोबर भागीदार आहे.
दोन्ही नेत्यांनी हवामान बदलामुळे निर्माण झालेली आव्हाने आणि आंतरराष्ट्रीय समुदायाने एकत्र काम करण्याची गरज यावर चर्चा केली. पंतप्रधानांनी भारताने केलेल्या परिवर्तनात्मक हवामान संबंधी उपाययोजनांचा तसेच विकसित जगाच्या हवामान संबंधी वित्तपुरवठा वचनबद्धतेबद्दल विकसनशील देशांच्या चिंतांचा उल्लेख केला.
दोन्ही नेत्यांनी अफगाणिस्तान आणि हिंद-प्रशांत क्षेत्रासह अलिकडच्या जागतिक आणि प्रादेशिक घडामोडींबाबत मते मांडली. त्यांनी भारत-युरोपीय महासंघ दरम्यान बहुआयामी सहकार्य दृढ करण्यासाठी एकत्र काम करण्याच्या इच्छेचा पुनरुच्चार केला.
दोन्ही नेत्यांनी नोव्हेंबर 2020 मध्ये भारत-इटली आभासी शिखर परिषदेनंतरच्या घडामोडींचा आढावा घेतला आणि त्या शिखर
परिषदेत स्वीकारलेल्या 2020-2025 कृती आराखड्याच्या अंमलबजावणीतील प्रगतीबद्दल समाधान व्यक्त केले. राजकीय, आर्थिक, विज्ञान आणि तंत्रज्ञान आणि सांस्कृतिक या क्षेत्रातील धोरणात्मक उद्दिष्टे यात निश्चित करण्यात आली असून ती पुढील पाच वर्षांत साध्य करायची आहेत.
उभय नेत्यांनी दोन्ही देशांमधील विशेषत: वस्त्रोद्योग, अन्न प्रक्रिया, वाहन निर्मिती उद्योग आणि नवीकरणीय ऊर्जा क्षेत्रातील व्यापार आणि
गुंतवणुकीतील संबंध अधिक विस्तारण्याच्या त्यांच्या वचनबद्धतेचा पुनरुच्चार केला. नवीकरणीय ऊर्जा आणि स्वच्छ उर्जेमध्ये द्विपक्षीय सहकार्याला नव्याने चालना देण्यासाठी, भारत आणि इटलीने ऊर्जा संक्रमणावर धोरणात्मक भागीदारीची घोषणा करणारे संयुक्त निवेदन जारी केले,तसेच मोठे ग्रीन कॉरिडॉर प्रकल्प, स्मार्ट ग्रिड, ऊर्जा साठवण उपाय, गॅस वाहतूक, एकात्मिक कचरा व्यवस्थापन , ग्रीन हायड्रोजनचा
विकास आणि उपयोजन आणि जैव-इंधनाला प्रोत्साहन यांसारख्या क्षेत्रात भागीदारीच्या संधींचा शोध घेण्याबाबत सहमती दर्शवली. या बैठकीदरम्यान भारत आणि इटलीने वस्त्रोद्योग सहकार्याबाबत निवेदनावर स्वाक्षरी केली.
पंतप्रधान द्राघी यांना लवकरच भारत दौऱ्यावर येण्याचे निमंत्रण पंतप्रधानांनी दिले.